EL
L 303/4
Επίσημη Εφημερίδα της Ευρωπαϊκής Ένωσης
23.11.2022
(8)
Όσον αφορά τα χτένια (Pecten jacobaeus) και τα κοχύλια (Venerupis spp.), η ΕΤΟΕΑ επισήμανε ότι έχουν υποβληθεί πρόσθετα στοιχεία σχετικά με τα χτένια (Pecten Jacobaeus).
Η Επιτροπή αναγνωρίζει ότι υπάρχουν επιστημονικές μελέτες και δημοσιεύσεις σχετικά με αυτά τα δύο είδη και άλλα παρόμοια δίθυρα είδη που αλιεύονται με μηχανοκίνητες δράγες σε άλλες θαλάσσιες λεκάνες και τα οποία έχει αξιολογήσει στο παρελθόν η ΕΤΟΕΑ.
Όσον αφορά τις ομοιότητες με τα χτένια της δυτικής Μεσογείου (Pecten jacobaeus) και τα κοχύλια (Venerupis spp.), το πιθανό υψηλό ποσοστό επιβίωσης των ειδών αυτών πρέπει να εξεταστεί σε σχέση με τα δύο αυτά είδη, ενώ παράλληλα θα πρέπει να ζητηθεί από τα κράτη μέλη να εκπονήσουν μελέτες στη δυτική Μεσόγειο θάλασσα.
(9)
Δεδομένου ότι τα στοιχεία σχετικά με τα ποσοστά επιβίωσης των χτενιών (Pecten jacobaeus) και των κοχυλιών (Venerupis spp.)
δεν είναι καταληκτικά και η ΕΤΟΕΑ κατέληξε στο συμπέρασμα ότι πρέπει να παρασχεθούν περαιτέρω επιστημονικά στοιχεία για τα εν λόγω δίθυρα είδη στη δυτική Μεσόγειο θάλασσα, η Επιτροπή θεωρεί ότι η εξαίρεση θα πρέπει να παραταθεί μόνο για σύντομο χρονικό διάστημα.
Ως εκ τούτου, τα ενδιαφερόμενα κράτη μέλη θα πρέπει να υποβάλουν τα σχετικά επιστημονικά στοιχεία προς αξιολόγηση από την ΕΤΟΕΑ.
(10)
Στην επικαιροποιημένη κοινή σύσταση της 8ης Ιουλίου 2022, τα ενδιαφερόμενα κράτη μέλη επανέλαβαν τη δέσμευσή τους να αυξήσουν την επιλεκτικότητα των αλιευτικών εργαλείων σύμφωνα με τα αποτελέσματα των τρεχόντων ερευνητικών προγραμμάτων, με στόχο τη μείωση και τον περιορισμό των ανεπιθύμητων αλιευμάτων και, ιδίως, των αλιευμάτων κάτω από τα ελάχιστα μεγέθη αναφοράς διατήρησης.
(11)
Επιπλέον, στην επικαιροποιημένη κοινή σύσταση της 8ης Ιουλίου 2022, τα ενδιαφερόμενα κράτη μέλη δεσμεύτηκαν επίσης να προσδιορίσουν περαιτέρω απαγορευμένες περιοχές προκειμένου να μειωθεί η θνησιμότητα των ιχθυδίων, όπου υπάρχουν στοιχεία για υψηλή συγκέντρωση ιχθυδίων.
(12)
Τα μέτρα που προτείνονται στην επικαιροποιημένη κοινή σύσταση της 8ης Ιουλίου 2022 είναι σύμφωνα με το άρθρο 15 παράγραφος 4 και παράγραφος 5 στοιχείο β) και το άρθρο 18 παράγραφος 3 του κανονισμού (ΕΕ) αριθ.
1380/2013.
Ως εκ τούτου, ο κατ’ εξουσιοδότηση κανονισμός (ΕΕ) 2021/2066 θα πρέπει να τροποποιηθεί αναλόγως.
(13)
Επειδή τα μέτρα που προβλέπει ο παρών κανονισμός έχουν άμεσο αντίκτυπο στον προγραμματισμό της αλιευτικής περιόδου των σκαφών της Ένωσης και στις συναφείς οικονομικές δραστηριότητες, ο παρών κανονισμός θα πρέπει να αρχίσει να ισχύει αμέσως μετά τη δημοσίευσή του.
Ωστόσο, θα πρέπει να εφαρμοστεί από μεταγενέστερη ημερομηνία,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1 Το άρθρο 3 του κατ’ εξουσιοδότηση κανονισμού (ΕΕ) 2021/2066 τροποποιείται ως εξής: α) στην παράγραφο 1, τα στοιχεία α), β) και γ) αντικαθίστανται από το ακόλουθο κείμενο: «α) χτένι (Pecten jacobaeus) που αλιεύεται με μηχανοκίνητες δράγες (HMD) έως τις 31 Δεκεμβρίου 2023· β) κοχύλια (Venerupis spp.) που αλιεύονται με μηχανοκίνητες δράγες (HMD) έως τις 31 Δεκεμβρίου 2023· γ) αχιβάδες (Venus spp.) που αλιεύονται με μηχανοκίνητες δράγες (HMD) έως τις 31 Δεκεμβρίου 2024·»· β) η παράγραφος 3 αντικαθίσταται από το ακόλουθο κείμενο: «3.
Έως την 1η Μαΐου 2022 και 2023 τα κράτη μέλη που έχουν άμεσο διαχειριστικό συμφέρον στην αλιεία στη Μεσόγειο Θάλασσα υποβάλλουν στην Επιτροπή πρόσθετα δεδομένα για τις απορρίψεις, καθώς και άλλα σχετικά επιστημονικά στοιχεία που δικαιολογούν την εξαίρεση που προβλέπεται στην παράγραφο 1 στοιχεία α) και β).
Η ΕΤΟΕΑ αξιολογεί τα δεδομένα και τα στοιχεία που υποβλήθηκαν έως τις 31 Ιουλίου το αργότερο.».
Άρθρο 2 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.